Fyrtårnsgrunden på Aarhus Ø er i udbud igen. Claus Hommelhoff og Havneinvest a/s er klar med et bud - tegnet af 3XN, der har tegnet det Lighthouse, som tårnet skal være afslutningen på.

Annonce

For snart tre år siden opgav Claus Hommelhoff og Havneinvest a/s at sætte prikken over i'ét på Lighthouse yderst på Aarhus Ø og bygge det planlagte 142 meter høje vartegn for havnebydelen.

Claus Hommelhoff og Havneinvest a/s har bygget Lighthouse på Aarhus Ø, men måtte for tre år siden opgive at opføre afslutningen på projektet - et tårn på 142 meter, der var tænkt som et markant vartegn for den nye bydel. Nu sælger kommunen igen grunden i udbud. Denne gang er højdekravet reduceret til 110 meter. Det tør Havneinvest a/s godt binde an med, og Claus Hommelhoff satser på, at selskabet vinder udbuddet. Foto: Axel Schütt.

Grunden gik tilbage til Aarhus Kommune, der nu sælger den i udbud igen.

Blandt de interesserede bydere på det 35.000 kvadratmeter store boligprojekt vil helt sikkert være Havneinvest a/s, for Claus Hommelhoff og partneren, Rune Kilden, har ambitioner om at gøre Lighthouse færdigt.

Annonce

Usikker undergrund

Men hvorfor vil de bygge nu, når det ikke var muligt for få år siden?

»Vi var meget usikre på jordbundsforholdene. Siden har kommunen fået lavet jordbundsundersøgelser, der viser, at det ikke er en mulighed at bygge så højt - 142 meter - som kravet var tidligere. Nu er kravet til tårnet kun, at det skal være mindst 110 meter højt, og så er det muligt at bygge det,« siger Claus Hommelhoff.

Annonce

Lighthouse-arkitekten

Det er arkitekten Kim Herforth Nielsen og hans firma 3XN, der har tegnet såvel den del af Lighthouse, der allerede er opført, som det 142 meter høje tårn, der er skrottet.

»Kim Herforth har arbejdet videre med projektet for os. Det vil være helt naturligt, at han gør det færdigt, så det kommer til at passe ind sammen med den del af Lighthouse, der er bygget. Vi taler om et projekt, der kommer til at bestå af flere bygninger, hvoraf en bliver tårnet. Det skal være et markant vartegn. Vi skal sikre, at Lighthouse ikke kommer til at stå i skyggen af Bjarke Ingels-projektet AARhus ved bassin 7,« siger Claus Hommelhoff.

Annonce

Hurtigt i gang

En anden sten i skoene for det oprindelige projekt var kommunens krav om, at der skulle være offentlig adgang til øverste etage i det 142 meter høje tårn. For bygherren ville det betyde store ekstraudgifter til et pladskrævende ekstra elevatortårn.

I det nye udbud skriver kommunen blot: »I samarbejde med køber vil der blive afdækket mulighederne for at etablere offentlig adgang så højt som muligt i det kommende byggeri.«

Fristen for at komme med et bud og et projet på fyrtårngrunden er 21. september. Prisen for grunden er sat til mindst 192,5 mio. kr.